રખડતા ઢોર સહિતનાં પશુઓને ટેગીંગ લગાવ્યા બાદ ઢોર, તેના માલિક સહિતની નોંધણી પણ અ.મ્યુ.કો.નાં રેકર્ડમાં કરાશે. આગામી દિવસોમાં અમ્યુકો તંત્ર દ્વારા શહેરમાં રખડતા ઢોર-પશુઓને ટેગ લગાવવાની કામગીરી હાથ ધરાશે. ઉલ્લેખનીય છે કે, શહેરમાં રખડતા ઢોરની વર્ષો જૂની સમસ્યા અને ત્રાસનાં કારણે શહેરનાં કેટલાય વિસ્તોરમાં ટ્રાફિક જામ ઉપરાંત, ઘણીવાર વાહનચાલકો અને રાહદારીઓનાં જીવ જોખમમાં મુકાયા છે. કેટલાક કિસ્સામાં તો નિર્દોષોએ પ્રાણ પણ ગુમાવ્યા છે. ખુદ ગુજરાત હાઇકોર્ટે આ બાબતને લઇ નાગરિકોનાં હિતમાં અને તેમના જાન-માલનાં રક્ષણને લઇ અ.મ્યુ.કો. તંત્રને આ સમસ્યાનાં કાયમી નિવારણ માટે સતત અને સમયાંતરે નિર્દેશો જારી કર્યા છે. જો કે, અ.મ્યુ.કો. દ્વારા આ સમસ્યાનો કોઇ કાયમી ઉકેલ હજુ સુધી શોધી નહી કઢાતાં હાઇકોર્ટમાંથી કેટલીયેવાર અ.મ્યુ.કો. સત્તાધીશોએ ફટકાર પણ ખાધી છે. દરમ્યાન તાજેતરમાં રખડતા ઢોરોને લઇ હાઇકોર્ટે અ.મ્યુ.કો. તંત્રને કરેલા કડક દિશાનિર્દેશોને લઇ હવે મ્યુનિસિપલ સત્તાવાળાઓ દ્વારા રખડતાં ઢોરનું ટેગિંગ કરવાની દિશામાં ચક્ર ગતિમાન કરાય છે. અલબત્ત, તંત્ર પાસે શહેરમાં રખડતાં ઢોરની અંદાજિત કુલ સંખ્યા પણ નથી. અત્યાર સુધી જેટલાં પણ ઢોર પકડાય છે તેના શિંગડાં પર કલર ર્માકિંગ કરીને રજિસ્ટ્રેશન કરાય છે, પરંતુ પ્રથમવાર તંત્ર ઢોરનું ટેગિંગ કરવા જઈ રહ્યું છે.